हाबाफारिखौ मोजाङै जाफिनहोनानै मोननैबो दोलोफ्रा खावसे खावसे जानानै जुगुमलायदों, गं उनलायलादों, नेवसिलायदों सोंखारिलायदों। जेन’बा दै आरो खेरासिनसो। थेबगांनि एखे जोलैनि गामिनि गुबुन सासे जाफुन्दाखौ साखाथियाव फैसनदेरफैनायाव गामिनि सेंग्राफोरा फारा-फारि जेरा हमदों- “दिनै हराव गामियाव जुदि सोरबा सासे मानसिया माबाफोर खैफोद जायोब्ला गासैबो गुदि दायनिगिरिया गामिनि नोंसोरनो जागोन। इलेकसनालाय मा दिनै जागोन गाबोननो जोबलांगोन। इलेकसननि उनावथ’ नों, आं, रावबो दै सिङाव न’ लुनानै थाहैया ना। सोरांब्लानो अखा नायब्लानो जों बयबो गामिआवनो मोखां नायज्लायखानांगौ जाखायो। गुबुन गामिनि मानसिफोरजों गोरोबनानै गरदसे हासुदै, थुख्रासे बेदर फिसा मोनजानायावनो गामिया हाख’राव गोग्लैयोब्ला नोंसोर थैस’ थांस’नि थाखाय जेइलनि बिजामादै जाहैनांगोनबो। नोंसोरनि जाफुनदा लोगोफोराबो नोंसोखौ अब्ला रावबो बासायनाय नङा, सिनायनाय नङा” बेखौ हले मिथिखा बेथाफोर।